text: Агенция - Сливен | ДЪРЖАВАТА ПОЕМА ТАКСАТА ЗА ГРАДИНА НА ДЕЦА ОТ БЕДНИ СЕМЕЙСТВА
  15.11.2019 / 18:02
  Държавата ще покрие таксите за детски градини на децата на 3 и 4 години от социално слаби семейства. За целта е предвидено 22 милиона лева европейско финансиране. Средствата ще бъдат допълнени към обещаните вчера суми, плащани за обхващане на децата с такъв статус. Парите ще се дават на детските градини за покриване на таксите, а не на родителите, уточни заместник-министър Деница Сачева. Така една трета от всички деца у нас ще могат да посещават детска градина, без значение дали родителите им имат или не възможност да платят за това: "Ключ към това децата да не отпадат от училище, е в детската градина", посочи Сачева.
  На въпрос дали с тази мярка децата не се делят дискриминационно на бедни и богати, Деница Сачева също отговори с въпрос: "Социалното подпомагане в България дискриминационна политика ли е или е приобщавата политика? Кое му е дискриминационното в случая?"
  А за да не се стигне до положение, в което детските градини не могат да поемат всички деца, просветното министерство ще предложи обещаните вчера от управляващите 70 милиона за изграждане на детски градини, да бъдат насочени приоритетно към големите градове.